Kim Edberg Andersen (NB), 2023-05-23:
Tak for det, formand.
Skal vi ikke bare slå helt fast til at starte med, at hr. Mikkel Bjørn og hr. Morten Messerschmidt selvfølgelig skal overholde de regler, Facebook har.
Hvis vi løber ind i noget, hvor vi ved, vi overtræder en regel, tager vi vores straf som en mand, og det kan vi godt leve med.
Det, der er problemstillingen her, er dybest set den efterfølgende sanktion, at man bliver censureret som politiker, så man lige pludselig ikke når så langt ud, som man gjorde tidligere.
Det er måske ikke så aktuelt nu, for det er jo primært højrefløjens politikere på Facebook, der bliver ramt af det her, men jeg kan da huske dengang, da Elon Musk købte Twitter, hvordan virkeligheden lige pludselig gik op for venstrefløjen, nemlig at verden godt kunne være anderledes end den der politiske korrekthed, som mange sociale medier var bygget op på.
Og det er superfint, og derfor er det også dejligt, når Enhedslisten, som vel altid har været forkæmper for ytringsfrihed, stadig er tro mod det.
Det skal Enhedslisten have, selv om jeg ikke ret tit er enig med dem, men man skal også give dem ros, for det har de altid gjort.
Så naturligvis skal det danske Folketing skride ind, hvis det viser sig, at det er korrekt, som hr. Mikkel Bjørn og hr. Morten Messerschmidt påstår det er, at ikke nok med, at de her fået en sanktion for at skrive noget, der muligvis er imod nogle interne husregler – for det er fair nok, at en virksomhed har husregler – men de censurerer også efterfølgende danske politikere og for den sags skyld danske borgere, fordi deres ytringer lige pludselig ikke er politiske korrekte eller ordentlige nok til at nå ud i et samfund.
For lige dér træder en privat virksomhed langt over grænsen af, hvad de skal blande sig i i et samfund.
De sælger en vare, de leverer en plads, og man har den vare, men de skal altså ikke influere på, hvad danskerne stemmer, eller hvilke informationer de får.
Det gælder både på godt og på ondt.
Vi så det under corona, hvor vi pludselig ikke måtte skrive »corona«, og vi måtte ikke skrive »covid«, men så skrev folk bare noget andet, og i løbet af 3 uger vidste vi alle sammen, hvad folk skrev om, men så var det ikke censureret.
Censur er af det onde, og debat er altid af det gode.
Så har vi problemstillingen med algoritmerne.
I går fangede jeg mig selv i at komme for sent i seng, for lige pludselig sad jeg på Instagram og så mærkelige videoer af katte, og jeg har ikke engang kat selv.
Men de var sjove, og jeg var åbenbart kommet til at se en af dem, og det viste sig, at lige pludselig var der ikke andet.
Der var kun rigtig, rigtig sjove kattevideoer på 30 sekunder, som tog det bedste af 2 timer at komme igennem.
Det er ikke godt for en midaldrende mand ikke at komme i seng i tide, det er det ikke.
Det viser, at det jo ikke kun er afhængighedsskabende for vores børn, men det er det også.
Vi ved, det skyldes skærmene, men vi skal have noget evidens, som fru Mona Juul siger, og det er jeg fuldstændig enig i.
Selvfølgelig skal vi have noget evidens, men vi skal også agere.
Nogle gange er det også o.k. at agere ud fra en mavefornemmelse, bare lige for at sætte en bremse i over for noget, Mona Juul, for de er ikke svagere, end da vi var unge, men de går i stykker af et eller andet, og det nye er skærmene.
Så jo, dem skal vi hjælpe.
Vi skal passe på vores børn, og algoritmesnakken kan vi tage en anden dag, for det er vigtigt.
Vi skal også skride ind over for hadtale, og et godt middel er selvfølgelig, at vi kan starte med at blokere de tåber, der ikke snakker ordentligt.
Anbefal alle at gøre det – alle sammen, alle politikere, alle vores venner – sådan at de ikke har et rum at råbe ud i, og så lærer de det jo nok.
For det er ikke de unge, der gør det; de har forstået det, for de er meget mere digitale, end vi er.
Det er typisk sådan nogle som mig, som ikke snakker pænt derinde.
I Nye Borgerlige synes vi, det er en meget vigtig debat, der er blevet taget op, og Nye Borgerlige er selvfølgelig også et parti, som en gang imellem bliver ramt af det, inklusive ordføreren selv, men virkeligheden er, at private virksomheder aldrig nogen sinde må være dem, der dikterer, hvad der er politisk korrekt eller ordentlig politik at diskutere i det danske samfund.
Det skal være Folketinget.
Og en ting, jeg har lært i politik ret hurtigt, er, at når vi skyder den til hjørnespark og siger, at vi skal have endnu flere politikere til at diskutere, om vi finder en løsning, så bliver det i hvert fald ikke en hurtig løsning.
Så når vi skyder det til EU herfra, går vi fra 179 til 705 medlemmer, der skal sidde og blive enige.
Det bliver de heller ikke.
Og hvis vi har den samme langmodighed, når vi kommer til at snakke om kunstig intelligens lige om lidt, bliver vi overhalet, så vi slet ikke når at opfatte, hvad der sker.
Vi vidste nok alle sammen, hvor den her blev skudt hen, inden vi gik i salen i dag, men min anbefaling vil være, at vi både lytter til statsministeren og hendes bekymring over algoritmer og vores børn og hadtale på nettet, men at vi nu også som politikere måske lærer os selv at agere en lille smule hurtigere.
For den kunstige intelligens er kommet og er i gang, og hvis vi bruger 10 eller 15 år på at forsøge at regulere den, kan vi godt glemme det, for så kommer vi til at være på bagkant fra nu af og til evig tid, og det er jeg ikke sikker på nogen af os har lyst til rigtig at stå inde for, når vi kommer til den tid.
Men lad os huske, at sociale medier er af det gode, og det er kunstig intelligens også, men vi skal bare bruge det rigtigt.